
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Venezuele, najmä uznesenie z 19. septembra 2024 o situácii vo Venezuele[footnoteRef:1], [1:  	Ú. v. EÚ C, C/2024/7215, 10.12.2024, ELI: http://data.europa.eu/eli/C/2024/7215/oj.] 

–	so zreteľom na Všeobecnú deklaráciu ľudských práv a na ďalšie zmluvy a nástroje Organizácie Spojených národov týkajúce sa ľudských práv,
–	so zreteľom na Medzinárodný pakt o občianskych a politických právach,
–	so zreteľom na Rímsky štatút Medzinárodného trestného súdu,
–	so zreteľom na ústavu Venezuely,
–	so zreteľom na vyhlásenia Carter Center z 30. júla 2024 o voľbách vo Venezuele a z 2. októbra 2024, ktoré potvrdilo pravosť volebných záznamov prezentovaných demokratickou opozíciou,
–	so zreteľom na podrobné zistenia nezávislej medzinárodnej vyšetrovacej misie pre Venezuelskú bolívarovskú republiku zo 14. októbra 2024,
–	so zreteľom na správu Medziamerickej komisie pre ľudské práva z 27. decembra 2024 o porušovaní ľudských práv po voľbách vo Venezuele,
–	so zreteľom na vyhlásenie vysokej predstaviteľky Únie pre zahraničné veci a bezpečnostnú politiku z 10. januára 2025 v mene Európskej únie k udalostiam z 10. januára 2025,
–	zo zreteľom na vyhlásenie hovorkyne Európskej služby pre vonkajšiu činnosť (ESVČ) z 15. januára 2025 o nedávnych rozhodnutiach venezuelských orgánov,
–	so zreteľom na Čiastočnú dohodu o podpore politických práv a volebných záruk pre všetkých (Dohoda z Barbadosu), ktorú v októbri 2023 podpísali zástupcovia režimu Nicolása Madura a venezuelskej opozičnej aliancie Jednotná platforma, 
–	so zreteľom na článok 136 ods. 2 a 4 rokovacieho poriadku,
A.	keďže 28. júla 2024 venezuelský ľud pokojne a vo veľkom počte hlasoval, aby rozhodol o budúcnosti svojej krajiny, čím preukázal výnimočný občiansky a demokratický postoj; keďže po skončení hlasovania odmietla režimom kontrolovaná Národná volebná rada zverejniť oficiálne volebné záznamy (tzv. actas), sfalšovala výsledky volieb a oznámila podvodné víťazstvo Madura; keďže milióny Venezuelčanov hlasovali za demokratickú zmenu a výraznou väčšinou podporili Edmunda Gonzáleza Urrutiu (67,05 % odovzdaných hlasov), o čom svedčia verejne dostupné kópie volebných záznamov, ktorých pravosť potvrdili jediní dôveryhodní a nestranní medzinárodní pozorovatelia, misia OSN a Carter Center;
B.	keďže po voľbách sa v celej krajine konali pokojné protesty proti podvodnému konaniu Madurovho režimu; keďže tieto protesty boli potlačené za použitia extrémneho násilia a represií, ktoré spôsobili viac ako 23 úmrtí, pričom viac ako 2 500 osôb – vrátane približne 120 detí – bolo zatknutých alebo sa stali obeťami nedobrovoľného zmiznutia; keďže venezuelské mimovládne organizácie uviedli, že k 1. januáru 2025 bolo v krajine minimálne 1 697 politických väzňov;
C.	keďže viacerí cudzinci vrátane občanov EÚ sú naďalej zatknutí z pochybných dôvodov „destabilizácie“;
D.	keďže demokratická opozícia voči režimu čelila sústavnému prenasledovaniu už pred voľbami, ktoré sa konali 28. júla 2024, ale toto prenasledovanie sa odvtedy výrazne vystupňovalo, najmä v podobe nedobrovoľných zmiznutí a svojvoľného zatýkania; keďže María Corina Machado je naďalej nútená sa ukrývať, lebo sa jej vyhrážajú smrťou, a Edmundo González Urrutia bol z dôvodu vážnych hrozieb nútený utiecť z krajiny aj so svojou rodinou; keďže od 20. marca 2024 vyhľadalo šesť blízkych spolupracovníkov hnutia Vente Venezuela útočisko na argentínskom veľvyslanectve v Caracase, kde naďalej čelia rastúcemu tlaku a obťažovaniu zo strany venezuelských bezpečnostných síl;
E.	keďže naďalej dochádza k porušovaniu ľudských práv vrátane svojvoľného zadržiavania, nadmerného používania sily, nezákonného zabíjania, nedobrovoľných zmiznutí, obťažovania, prenasledovania a stíhania občanov uplatňujúcich si právo na pokojné zhromažďovanie a slobodu prejavu, ako aj k porušovaniu riadneho procesu; keďže okrem politickej a inštitucionálnej krízy čelí Venezuela hlbokej hospodárskej, sociálnej a demografickej kríze, ktorá vážne ovplyvňuje životy občanov;
[bookmark: _GoBack]F.	keďže 19. septembra 2024 Európsky parlament uznal Edmunda Gonzáleza Urrutiu za legitímneho a demokraticky zvoleného prezidenta Venezuely a Maríu Corinu Machadovú za vedúcu predstaviteľku venezuelských demokratických síl; keďže Gonzáleza uznali za zvoleného prezidenta aj ďalšie demokratické štáty v regióne a na celom svete; keďže 10. januára 2025 mal zložiť prezidentský sľub; keďže Európsky parlament 17. decembra 2024 udelil Sacharovovu cenu za slobodu myslenia za rok 2024 vedúcej predstaviteľke demokratických síl vo Venezuele Maríi Corine Machadovej a novozvolenému prezidentovi Edmundovi Gonzálezovi Urrutiovi ako zástupcom všetkých Venezuelčanov, ktorí vo svojej vlasti i v zahraničí bojujú za obnovu slobody a demokracie;
G.	keďže len niekoľko dní pred 10. januárom 2025 režim uniesol Rafaela Tudaresa, zaťa Edmunda Gonzáleza, pričom nie je známe, kde sa nachádza; keďže režim rovnako obťažoval matku Maríe Coriny Machadovej v jej vlastnom dome; keďže prenasledovaniu, svojvoľnému zatýkaniu a nedobrovoľným zmiznutiam tiež čelili mnohí ďalší politici a spolupracovníci demokratickej opozície voči režimu vrátane prezidentského kandidáta Enriqueho Márqueza;
H.	keďže 9. januára 2025 venezuelský ľud pod vedením Maríe Coriny Machadovej protestoval v uliciach proti najnovšiemu pokusu Nicolása Madura o nezákonné prevzatie moci; keďže Maríu Corinu Machadovú uniesli vládne sily, keď opúšťala demonštráciu, a hoci bola neskôr prepustená, išlo o zjavný akt cieleného zastrašovania a obťažovania, ktorý medzinárodné spoločenstvo dôrazne odsúdilo;
I.	keďže diktátor Nicolás Maduro sa 10. januára 2025 podvodným aktom nezákonne chopil moci bez akejkoľvek demokratickej legitimity a overiteľného dôkazu o integrite volieb; keďže na slávnostnom ceremoniáli sa nezúčastnili žiadne demokraticky zvolené hlavy štátov ani predsedovia vlád; keďže hranice krajiny boli uzavreté a vzdušný priestor bol dôsledne strážený, takže Edmundo González Urrutia nemohol pricestovať do Venezuely;
J.	keďže Madurov režim po tom, ako podvodne a nelegitímne uchopil moc, svojvoľne nariadil výrazné zníženie diplomatickej prítomnosti niektorých členských štátov EÚ, čo režim odôvodňuje ako reakciu na „nepriateľské správanie sa vlád Holandského kráľovstva, Francúzska a Talianska, ktoré sa vyznačuje tým, že podporujú extrémistické skupiny a zasahujú do vnútorných záležitostí krajiny“;
K.	keďže podľa Úradu Vysokého komisára OSN pre utečencov opustilo Venezuelu od roku 2014 približne osem miliónov občanov, čo je najväčší exodus v nedávnej histórii Latinskej Ameriky a jedna z najväčších kríz vysídľovania na svete;
L.	keďže Rada sa 10. januára 2025 rozhodla prijať nový balík cielených sankcií voči 15 osobám zodpovedným za podkopávanie demokracie, právneho štátu alebo porušovanie ľudských práv vo Venezuele;
1.	čo najdôraznejšie odsudzuje uzurpáciu úradu prezidenta Nicolásom Madurom a zdôrazňuje, že jeho režim je nelegitímny a uzurpácia úradu prezidenta predstavuje nezákonný pokus udržať sa pri moci násilím;
2.	pripomína, že na základe volebných záznamov, ktoré predložila demokratická opozícia voči režimu, a vyhlásení, ktoré podali nezávislé medzinárodné organizácie prítomné počas volieb 28. júla 2024, konkrétne misia OSN a Carter Center, Európsky parlament uznal Edmunda Gonzáleza Urrutiu za legitímneho víťaza prezidentských volieb a jeho víťazstvo uznala EÚ a jej členské štáty;
3.	opakuje svoju výzvu uvedenú v uznesení zo septembra 2024, ktorú pri viacerých príležitostiach vyjadrila aj podpredsedníčka Komisie/vysoká predstaviteľka Únie pre zahraničné veci a bezpečnostnú politiku, aby režimom kontrolovaná Národná volebná rada zverejnila volebné záznamy z 28. júla 2024;
4.	zhoduje sa s členskými štátmi v tom, že venezuelský režim premárnil zásadnú príležitosť rešpektovať vôľu ľudu a zabezpečiť vo Venezuele transparentný prechod k demokracii, čím sa Maduro pripravil o akúkoľvek demokratickú legitimitu, a preto ho Európsky parlament neuznáva;
5.	víta vyhlásenie vysokej predstaviteľky v mene členských štátov EÚ, v ktorom uznáva víťazstvo Edmunda Gonzáleza Urrutiu s veľkým náskokom, a domnieva sa, že prezidentský sľub mal 10. januára 2025 zložiť práve on; víta tiež odhodlanie EÚ naďalej riešiť naliehavé potreby obyvateľstva Venezuely, ktoré trpí dôsledkami dlhej humanitárnej krízy;
6.	oceňuje odolnosť demokratickej opozície a záväzok venezuelského ľudu k demokracii vzhľadom na represie a nepriaznivé podmienky; opakuje, že rešpektovanie vôle venezuelského ľudu vyjadrenej vo voľbách zostáva pre Venezuelu jediným spôsobom, ako obnoviť demokraciu, umožniť pokojnú a skutočnú transformáciu a vyriešiť súčasnú humanitárnu a sociálno-ekonomickú krízu; naliehavo žiada venezuelský režim, aby zrušil neodôvodnený zatykač vydaný na Edmunda Gonzáleza Urrutiu;
7.	víta nedávne rozhodnutie Rady z 10. januára 2025 o rozšírení cielených sankcií na ďalších 15 osôb; žiada, aby sa tieto sankcie posilnili a rozšírili tak, aby zahŕňali Nicolása Madura, jeho najbližších spolupracovníkov a ich rodiny – vrátane Jorgeho Rodrígueza a Vladimira Padrina Lópeza – a všetky osoby zodpovedné za porušovanie ľudských práv, nezákonné uchopenie moci, uzurpáciu úradných funkcií a všetky represívne činy vo Venezuele;
8.	vyjadruje znepokojenie nad situáciou Alberta Trentiniho, talianskeho občana a dobrovoľníka mimovládnej organizácie Humanity & Inclusion, ktorá pomáha osobám so zdravotným postihnutím, ktorý bol zatknutý venezuelskými orgánmi 15. novembra 2024 počas humanitárnej misie a od jeho zatknutia o ňom nie sú žiadne správy; zdôrazňuje, že Alberto Trentini trpí aj zdravotnými problémami a nemá u seba lieky ani žiadne základné potreby;
9.	ďalej odsudzuje to, že režim sa dopúšťa prenasledovania demokratickej opozície voči režimu a venezuelského ľudu, ako aj mnohých občanov EÚ, ktorí boli svojvoľne zadržaní a zostávajú nespravodlivo väznení; žiada ukončenie systematického porušovania ľudských práv; požaduje okamžité a bezpodmienečné prepustenie všetkých politických väzňov a svojvoľne zadržiavaných osôb; žiada, aby Madurov režim skoncoval s politikou porušovania ľudských práv, vyvodil zodpovednosť voči zodpovedným osobám a zabezpečil plné dodržiavanie všetkých základných slobôd a ľudských práv;
10.	plne podporuje vyšetrovanie Medzinárodného trestného súdu v súvislosti s rozsiahlymi zločinmi a represiami venezuelského režimu;
11.	naliehavo vyzýva EÚ, jej členské štáty a všetkých demokratických regionálnych a medzinárodných aktérov, aby si splnili svoju morálnu povinnosť a bezpodmienečne sa postavili za demokratické sily Venezuely a aby urobili všetko pre obnovenie demokracie v krajine s cieľom prejaviť venezuelskému ľudu solidaritu a úctu a rešpektovať jeho legitímnu vôľu a právo žiť v demokratickom systéme v slobode a mieri; opätovne potvrdzuje, že je i naďalej odhodlaný podporovať venezuelský ľud a brániť demokraciu, právny štát a ľudské práva; vyjadruje solidaritu s demokratickými silami Venezuely;
12.	víta návrat Úradu vysokého komisára OSN pre ľudské práva do Caracasu; je presvedčený, že Úrad vysokého komisára OSN pre ľudské práva, nezávislá medzinárodná vyšetrovacia misia OSN pre Venezuelu, Medzinárodný trestný súd a príslušné regionálne mechanizmy by mali fungovať slobodne a bez zasahovania;
13.	upriamuje pozornosť na to, že Madurovo nelegitímne uchopenie moci zhoršilo už aj tak zúfalú humanitárnu krízu, ktorá už prinútila viac ako osem miliónov Venezuelčanov hľadať si útočisko v zahraničí, pričom pravdepodobne prinúti utiecť ešte mnoho ďalších, čo spôsobí obnovenie a vystupňovanie migračného tlaku, ktorý budú najnaliehavejšie pociťovať krajiny v priamom susedstve s Venezuelou; pripomína, že situácia venezuelských utečencov a migrantov si vyžaduje dlhodobé riešenia; uznáva početné úsilie susedných krajín poskytovať nielen stravu a bývanie, ale aj riadne právne doklady, vzdelávanie a lekársku podporu; vyzýva EÚ, aby vyvinula maximálne úsilie o pomoc Venezuelčanom, ktorí odchádzajú zo svojej krajiny, v súlade s medzinárodnými normami a existujúcimi legálnymi cestami;
14.	vyjadruje poľutovanie nad rozhodnutím venezuelských orgánov z januára 2025 výrazne znížiť počet akreditovaných diplomatických pracovníkov viacerých členských štátov v Caracase a naliehavo požaduje okamžité zrušenie tohto neprijateľného jednostranného opatrenia;
15.	domnieva sa, že medzi demokraciou a diktatúrou nie je priestor na nejednoznačnosť alebo strednú cestu, keďže človek je buď na strane demokratov a tých, ktorí trpia represiami, alebo na strane diktátorov;
16.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, účastníkom samitu EÚ a Spoločenstva štátov Latinskej Ameriky a Karibiku, Euro-latinskoamerickému parlamentnému zhromaždeniu, Organizácii amerických štátov, generálnemu tajomníkovi Organizácie Spojených národov a orgánom venezuelského režimu.

